Уладзімер Шымаў

**Уладзі́мер Мікала́евіч Шы́маў** ( 29 лістапада 1948, Радолаўка, Прыморскі раён, Запароская вобласьць, Украіна) — беларускі дзяржаўны й эканамічны дзяяч, навуковец-эканаміст, рэктар БДЭУ з чэрвеня 2002.

## Біяграфія
Нарадзіўся ва Ўкраіне, паводле паходжаньня этнічны баўгарын.

У 1967 паступіў у Маскоўскі дзяржаўны ўнівэрсытэт ім. М. В. Ламаносава на геаграфічны факультэт. Скончыўшы ўнівэрсытэт у 1972 з спэцыяльнасьцяй географ-эканаміст, паступіў у асьпірантуру Рады па вывучэньню прадукцыйных сілаў пры Дзяржпляне СССР, дзе ў 1976 абараніў дысэртацыю на сушуканьне навуковае ступені кандыдата эканамічных навук на тэму «Пытаньні мэтодыкі рэгіянальнае эканамічнае адзнакі прыродных рэсурсаў». Пасьля вучобы ў асьпірантуры быў накіраваны на працу ў Навукова-дасьледчы інстытут эканомікі й эканоміка-матэматычных мэтадаў плянаваньня Дзяржпляну БССР у Менску.

У 1977 з мэтай укамплектаваньня Гомельскага аддзелу інстытуту высокакваліфікаванымі навуковымі кадрамі пераведзены на працу ў Гомель, дзе працаваў старэйшым навуковым супрацоўнікам, загадчыкам сэктару. У 1982—1989 працаваў у Гомельскім каапэратыўным інстытуце Цэнтрасаюзу ў якасьці дацэнта, загадчыка катэдры, прарэктара па вучэбнай працы.

У 1988 у МДУ ім. М. В. Ламаносава абараніў дысэртацыю на сушуканьне навуковай ступені доктара эканамічных навук на тэму «Вымярэньне й плянаваньне рэгіянальнае эканамічнае эфэктыўнасьці грамадзкае вытворчасьці (пытаньні мэтадалёгіі)». З 1989 працаваў намесьнікам дырэктара па навуковай працы Навукова-дасьледчага эканамічнага інстытуту Дзяржпляну БССР.

У 1995 быў прызначаны на пасаду Першага намесьніка Міністра эканомікі Рэспублікі Беларусь, а ў 1996—2002 — міністар эканомікі Рэспублікі Беларусь. У 2001—2002 сябар Прэзыдыюму Рады Міністраў Рэспублікі Беларусь, у 1999—2002 — сябар ураду Саюзнае дзяржавы Расеі й Беларусі.

Кіраваў распрацоўкай і непасрэдна распрацоўваў шматлікія рэспубліканскія праграмы стратэгічнага характару, у т.л: Праграма пераходу эканомікі рэспублікі да рынкавых адносінаў, Праграма структурнае перабудовы эканомікі Беларусі, Асноўныя кірункі сацыяльна-эканамічнага разьвіцьця Беларусі на 1996—2000 гг., Праграма сацыяльна-эканамічнага разьвіцьця Рэспублікі Беларусь на 2001—2005 гг. і інш.

2002—2019 — рэктар БДЭУ.

Сябар рэдкалегіі навукова-тэарэтычнага часопісу «Беларуская думка» (1991), заснавальнік і галоўны рэдактар навукова-практычнага часопісу «Белорусский экономический журнал».

## Ціск на грамадзкіх актывістаў
У канцы 2005 г. Шымаў падпісаў загад аб адлічэньні студэнткі-выдатніцы Тацяны Хомы з факультэту міжнародных эканамічных адносінаў БДЭУ пасьля ўдзелу ў канфэрэнцыі Эўрапейскага саюзу студэнтаў (European Students' Union, ESIB), на якой яна была абраная ў склад кіраўніцтва гэтай арганізацыі. Гэта выклікала актыўныя міжнародныя пратэсты і заяву міністра адукацыі Швэцыі. Эўрапейская ўнівэрсытэцкая асацыяцыя (European University Association) замарозіла супрацоўніцтва з БДЭУ ў сувязі з гэтым скандалам. На студэнтаў БДЭУ, блізкіх да Тацяны Хомы, аказваўся ціск з боку адміністрацыі БДЭУ і КДБ.

Шымаў публічна матываваў адлічэньне Хомы яе самавольным выездам за мяжу падчас навучальнага працэсу і адмовіўся сустракацца з дэлегацыяй амбасадараў эўрапейскіх краінаў, якія хацелі абмеркаваць зь ім сытуацыю. Падчас паездкі Шымава на навуковую канфэрэнцыю ў Вену ў 2008 г. яго сустрэла дэманстрацыя студэнтаў, якія пратэставалі супраць адлічэньня Хомы.

Пасьля пратэстаў, зьвязаных з прэзыдэнцкімі выбарамі 2006 г., студэнтаў БДЭУ, якія ўдзельнічалі ў пратэстах, пад пагрозай выключэньня прымушалі публічна каяцца за гэта.

У 2008 годзе розгалас у СМІ атрымалі пагрозы адлічэньня з БДЭУ студэнткі Маўлюды Атакулавай, актывісткі «Маладога Фронту», якая неаднаразова арыштоўвалася за ўдзел у пратэсных акцыях. Студэнты пачалі зьбіраць подпісы ў падтрымку Атакулавай, Шымаў вырашыў не падпісваць рашэньне аб яе выключэньні.

У тым жа 2008 годзе праваабаронцы ўключылі Ўладзімера Шымава як рэктара аднаго зь беларускіх унівэрсытэтаў, адкуль студэнты выключаліся па палітычных матывах, у сьпіс дзеячоў рэжыма Лукашэнкі, якім прапаноўвалася забараніць уезд у Польшчу.

## Сям’я
Сын Яраслаў Шымаў — журналіст расейскай службы Радыё Свабода.

Сын Усевалад Шымаў — палітоляг, публіцыст, аўтар «СБ - Беларусь Сегодня» і шэрагу расейскіх нацыяналістычных сайтаў.

## Працы
* Национальная экономика Беларуси: Потенциалы. Хозяйственные комплексы. Направления развития. Механизмы управления — Мн.: БГЭУ, 2005;
* Региональная эффективность общественного производства: проблемы, методы измерения, пути повышения. — Мн., 1986;
* Теоретические и методологические основы структурной перестройки экономики Беларуси. — Мн.,1996 (у сааўтарсьцьве, адказны рэдактар);
* Прогнозирование социально-экономического развития Республики Беларусь: вопросы теории и методики.- Мн.,1996 (у сааўтарсьцьве, адказны рэдактар);
* Словарь современных экономических и правовых терминов. — Мн., 1999; 2002 (кол. авторов, отв. редактор);
* Экономическое развитие Беларуси на рубеже веков: проблемы, итоги, перспективы.- Мн., 2003.
* Национального атласа Республики Беларусь. — Мн., 2003. (галоўны рэдактар)

## Крыніцы

## Вонкавыя спасылкі
* Інфармацыя на сайце БДЭУ
* Старонка на праекце «Хто ёсьць хто ў РБ» 

Катэгорыя:Нарадзіліся ў Запароскай вобласьці
Катэгорыя:Міністры эканомікі Рэспублікі Беларусь
Катэгорыя:Рэктары БДЭУ